Covid-19-statistieke: Meer as 10 000 reeds ingeëntDie eerste Covid-19-inentings vind plaas by die Chris Hani Baragwanath-akademiese hospitaal in Johannesburg. (Foto: Verskaf) Die departement van gesondheid het Saterdag aangedui dat 10 414 gesondheidswerkers teen 18:00 Saterdag reeds teen Covid-19 ingeënt is. Inentings het Woensdag in die Wes-Kaap en Gauteng begin, nadat die regering 80 000 dosisse van die Johnson & Johnson-entstof teen Covid-19 ontvang het. Suid-Afrika het Saterdag 1 690 nuwe Covid-19-gevalle aangemeld, waarvan die meeste (413) in Gauteng was. Altesaam 341 gevalle is in KwaZulu-Natal en 260 nuwe gevalle in die Wes-Kaap aangemeld. Nog 81 mense is weens Covid-19 dood, van wie 29 in Gauteng, 23 in KwaZulu-Natal, 15 in die Wes-Kaap, drie in die Oos-Kaap, vyf in die Vrystaat en ses in Mpumalanga. Hoewel Suid-Afrika teen Saterdag 1 502 367 gevalle sedert verlede Maart aangemeld het, het 1 409 553 (93,8%) reeds herstel. Volgens data wat die internasionale navorsingsorganisasie Our World in Data Donderdag bekendgemaak het, is die getal nuwe gevalle wat daagliks in Suid-Afrika aangemeld word boonop minder as die gemiddeld in die res van die wêreld. Volgens dié data is daar daagliks wêreldwyd 50 nuwe gevalle per miljoen mense, terwyl daar in Suid-Afrika 30 nuwe gevalle per miljoen mense aangemeld word. Wêreldwyd het 107 miljoen mense reeds positief getoets vir die virus en 2,4 miljoen sterftes is aangemeld. Volgens data van die Wêreldgesondheidsorganisasie het die VSA steeds die meeste gevalle (27,6 miljoen) en sterftes (489 351) aangeteken. Meer as 2 300 nuwe sterftes is die afgelope 24 uur daar aangeteken. Indië het die tweede meeste gevalle (10 miljoen) en sterftes (156 212) aangeteken. Die organisasie noem egter dat die aantal bevestigde gevalle wêreldwyd laer is as die aantal persone wat werklik Covid-19 opdoen, weens beperkte toetsvermoë.